Departement reageer ná kinders uit tehuise verwyder word | Maroela Media
Die departement sê hoewel die bewerings teenoor personeel by die Môrester-kinderhuis in Ladysmith gemaak is, sal die Newcastle-persele ook ondersoek word. Foto: Newcastle Advertiser
Die departement van maatskaplike ontwikkeling in KwaZulu-Natal het Maandag sy besluit om oor die naweek onverwags sowat 200 kinders uit drie kinderhuise in die provinsie te verwyder, verdedig deur aan te voer sy "eerste prioriteit was die beste belang van die kinders".
Maroela Media het vroeër berig beamptes van die departement het Vrydag en Saterdag by Môrester Ladysmith, Môrester Newcastle en Huis Meah opgedaag en kinders, van babas tot 18 jaar oud, uit die kinderhuise verwyder.
Ds. Gerhard Botha, uitvoerende hoof van die KwaZulu-Natalse Christelike maatskaplike dienste (CSS), sê die bestuur van die kinderhuise is nooit ingelig dat die kinders verwyder gaan word of enige rede vir dié besluit gegee nie.
Ncumisa Ndelu, woordvoerder van die provinsiale departement van maatskaplike ontwikkeling, het Maandag aan Maroela Media gesê die verwydering van die kinders volg ná bewerings van die oortreding van die Kinderwet by die Môrester-kinderhuis in Ladysmith.
Kinders word uit die kinderhuise verwyder. Foto: Newcastle Advertiser
"Die oortredings sluit in fisieke, verbale en emosionele mishandeling, asook rassisme waaronder die gebruik van die aanstootlike k-woord teenoor swart kinders en personeellede," sê Ndelu. "'n Voorlopige ondersoek na die bewerings dui daarop dat sommige personeellede hierdie bewerings sal moet verklaar."
Weziwe Thusi, LUR vir maatskaplike ontwikkeling in KwaZulu-Natal, het intussen beveel dat 'n intensiewe ondersoek na die bewerings gedoen word. "Hoewel die bewerings teenoor personeel by die kinder-en-jeugsorgsentrum in Ladysmith is, sal die departement die Newcastle-persele ook ondersoek," sê Ndelu.
Oor die naweek is 146 kinders uit Môrester Ladysmith verwyder, 33 kinders uit Môrester Newcastle en 18 kinders uit Huis Meah in Newcastle. Volgens Ndelu is die kinders by staatskinderhuise en jeugsentrums geplaas, asook by kinderhuise wat deur die staat gefinansier word.
"Maatskaplike werkers het die afgelope naweek saam met hul eweknieë in die departement van onderwys onverpoos gewerk om te verseker dat die kinders wat verwyder is in die naaste skole geplaas word sodat hul skoolopleiding nie ontwrig word nie," sê Ndelu.
Op 'n vraag hoekom die kinderhuise of die ouers en voogde van die betrokke kinders nie vooraf ingelig is oor die departement se besluit nie, sê Ndelu die departement se eerste prioriteit was die kinders se beste belang en om seker te maak die oorplasing van die kinders verloop glad.
"Die families wat geraak word, is intussen in kennis gestel en sal vandag geneem word na die fasiliteite waar die kinders nou gehuisves word. Nokuthula Khanyile, die hoof van die departement, sal ook later vandag die sentrum in kennis stel van die ondersoek," sê sy.
Van die kinders het papiere op die vensters geplak waarop hulle aandui dat hulle nie uit die kinderhuis verwyder wil word nie. Foto: Newcastle Advertiser
Die LUR het intussen om verskoning gevra aan die kinders se families wat deur die media van die saak te hore gekom het. "Ons voorneme was om die welstand van die kinders te prioritiseer en dan deur ons gewone kanale [met die families] te skakel, maar ons pogings is in die wiele gery deur mense wat dink kinderbeskerming is 'n manier om politieke punte aan te teken," sê Thusi.
"Ek wil beklemtoon dat die departement deur die Grondwet en die Kinderwet gelei word en ons neem ons mandaat om kinders te beskerm baie ernstig op. Ons sal bewerings van kindermishandeling sonder enige vrees of vooroordeel ondersoek, selfs by kindersorgsentrums."
Intussen sê Botha dat die bestuur van die CSS steeds nie ingelig is oor die redes vir die verwydering van die kinders nie. Hy dra ook nie kennis van bewerings van mishandeling of rassisme by enige van die drie kinderhuise nie.
"Dit is wat vir ons so vreemd is. Die departement het inderhaas die kinders hier kom verwyder, maar steeds het hulle ons nog nie ingelig wat die rede daarvoor was nie. Ons kan dus nie op die bewerings of beskuldigings reageer nie, want ons het geen benul wat die bewerings is nie," sê hy.
Foto: Newcastle Advertiser
Hy sê die CSS is ook tot op hede nie ingelig waar die kinders tans is nadat hulle verwyder is nie. Volgens Botha weet hy wel van een kind wat Saterdag op eie stoom teruggekeer het na die kinderhuis toe.
"Ons wil dit duidelik maak, indien daar enige oortredings by enige kinderhuise is, moet dit ondersoek word en dan sal ons drastiese stappe teen die oortreders doen. Ons is selfs bereid om personeellede wat by die bewerings betrek word te skors hangende 'n ondersoek na die saak. Maar om kinders só wreed te behandel soos die departement hier gedoen het, is onverskoonbaar."
Botha sê die CSS sal vandag met hul regspan in Pietermaritzburg vergader om te besluit op die beste pad vorentoe. Hy wil graag hê die kinders moet terugkeer na die kinderhuise waar hulle veilig sal wees.
"Ek het nog nooit in my lewe so negatief en magteloos gevoel soos die afgelope naweek nie. Die personeel het vir my video's en klanksnitte gestuur van die kinders wat skree en huil, papiere op hul vensters plak wat sê 'los ons net uit' en desperaat aan die kinderversorgers vasklou.
"Intussen is daar polisiebeamptes met outomatiese gewere saamgestuur na die kinderhuis in Ladysmith toe. Hoekom stuur jy gewapende polisie na 'n kinderhuis toe? Ons wil net hê ons kinders moet kan terugkeer na waar hulle veilig voel."
In die nuus KwaZulu-Natal KZN-kinderhuise
DA-reklamebord ure ná oprigting vernietig
Cheverné: Dokters se vrese bevestig
Dit was laag en gemeen om kinders se Sekuriteit so onder hulle uit te pluk.
Asof kin ders nie alreeds traume beleef het eerstens oor die rede waarom hul uit ouerhuis verwyder is; tweedens om in 'n kinderhuis te moet wees; derdens watookal MOONTLIK met hul by kinderhuis gebeur het en vierdens om op so manier uit die kinderhuis verwyder te word en nou WEER trauma van nuwe aanpassing te moet ervaar. Hel tog die arme, arme, arme kinders. Sekerlik kon daar op 'n meer menslike en professionele manier ondersoek gedoen en opgevolg word? Om kinders deur gewapende polisiebeamptes te laat verwyder… Ek het net nie woorde en voel net verskriklik jammer vir hierdie arme… Lees meer »
Ek hoop die stap is goed deur gedink – dis altyd beter om vir kinders te vertel as daar verandering is. Grootmense weet hoe erg verandering is.
Baie sterkte aan almal betrokke!
Mens hoop net dat die bewerings eg is – ons vergeet die goeie wat die beskuldiges vir baie jare gedoen het (verstaan my mooi- ek keur nie die negatiewe gedrag goed nie)
Deur watter trauma is hierdie kinders nie reeds nie, en om so weg geskeur te word by die plekke waar hulle veilig voel veroorsaak nog meer trauma. Magtig ek hoop van harte dat die kinders berading gaan kry. Hul is klaar deur hel, maak nie saak hoekom hulle reeds in die kinderhuise geplaas is nie.
Die rasse-kaart wat so mildelik volgens politieke mode uitgepluk word om enige ding te regverdig, maak my behoorlik naar.
Ek glo dat iemand finansieel voordeel trek uit die kinders se verwydering. Dit is in alle waarskynlikheid weer 'n ander vorm van korrupsie.